AfriForum verkla Ramaphosa, Sisulu by VN oor uitlatingsErnst Roets, adunk-uitvoerende hoof van AfriForum. Foto: Reint Dykema. Die burgerregteorganisasie AfriForum het Dinsdag ŉ formele klag by die Verenigde Nasies ingedien teen pres. Cyril Ramaphosa en Lindiwe Sisulu, die voormalige minister van internasionale betrekkinge en samewerking. Dit is oor uitlatings wat Ramaphosa en Sisulu glo gemaak het om dié organisasie te diskrediteer en hul werk te verydel. In antwoord op ŉ twiet deur pres. Donald Trump van die VSA, het Ramaphosa in ŉ onderhoud met die internasionale nuuskanaal Bloomberg gesê dat Trump mislei is oor die situasie van grondgrype en plaasmoorde in Suid-Afrika. Sy uitlatings het daarop gedui dat geen plaasmoorde of grondgrype in die land voorkom nie. Sisulu se uitlatings hou verband met AfriForum se besoek aan die VSA in Mei 2018 om bewustheid te skep oor die Suid-Afrikaanse regering se beleid van grondonteiening sonder vergoeding, grondgrype en plaasaanvalle. Sisulu het kort voor dié besoek gesê AfriForum versprei “blatante leuens” en “valse inligting” oor Suid-Afrika. AfriForum versoek in sy klag dat die spesiale rapporteur ’n onderneming van Ramaphosa en die Suid-Afrikaanse regering sal kry dat hulle AfriForum doeltreffend as menseregteverdediger sal beskerm. Hulle versoek ook dat Ramaphosa en die regering verantwoordbaar gehou sal word vir hul beweerde pogings om AfriForum te diskrediteer in die organisasie se poging om internasionale bewusmaking te doen oor growwe menseregteskendings. Verder versoek die organisasie dat Ramaphosa en Sisulu hul uitlatings op ’n internasionale platform terugtrek. Volgens Ernst Roets, AfriForum se hoof van beleid en aksie, is plaasmoorde, onteiening sonder vergoeding en grondgrype baie ernstige kwessies wat menseregte skend. “Die eerste stap om dié krisisse te begin oplos, is om die bestaan daarvan te erken. Dit is uiters kommerwekkend dat die Suid-Afrikaanse regering hierdie kwessies plaaslik ignoreer, maar dit is onaanvaarbaar dat die president die bestaan van die krisis geheel en al in die internasionale sfeer ontken. Die poging van die president se woordvoerders om die betekenis van sy uitsprake ná sy terugkeer na Suid-Afrika te kontekstualiseer, het niks gedoen om die skade te herstel wat internasionaal aangerig is nie,” meen Roets. Roets sê AfriForum poog om die vergrootglas op dié kwessies te plaas deur internasionale bewusmaking te skep.